Nuuskommentaar: Tata Motata (miskien)Die foto van Nkola Motata is geneem kort nadat hy in Januarie 2007 onder die invloed van alkohol bestuur en deur die tuinmuur van ‘n huis in Sandton gebars het. In Oktober 2008 het ’n meteoriet die noorde van Soedan getref en in stukke gebars. In Januarie 2007 het ’n regter onder die invloed van drank teen ’n woonhuis se tuinmuur vasgery en allerlei anti-wit rassistiese uitsprake gemaak. Tien jaar nadat die meteoriet geval het, het wetenskaplikes daarin geslaag om die meteoriet se geskiedenis as deel van ’n ou planeet wat lankal nie meer bestaan nie, terug te spoor. Dit het die Regterlike Dienskommissie (RDK) se Gedragstribunaal twee jaar langer geneem om te besluit die regter, Nkola Motata, was inderdaad skuldig aan rassistiese wangedrag. Die klag is deur AfriForum aanhangig gemaak. Die regsproses van regter Motata is nog lank nie voltooi nie, en moet nog onder meer ’n draai deur die parlement gaan maak. (Lees hier.) Wat meer toepaslik met Motata se skuldigbevinding saamval, is die nuwe wetsontwerp op die Voorkoming en Bekamping van Haatmisdade en Haatspraak (Prevention and Combating of Hate Crimes and Hate Speech Bill). In haar ontleding van die nuwe wetsontwerp meen Phephelaphi Dube, direkteur van grondwetlike regte van die FW de Klerkstigting se Centre for Constitutional Rights, dat die nuwe wetsontwerp ’n verbetering op die oue is. Die crux lê in die volgende deel: “In an open and democratic society, the freedom to express ideas is important, but that freedom has to be underpinned by considerations of other values including dignity, equality and freedom. It is this delicate balance which the Bill by and large successfully achieves.” Die vergrootglas word na die woordjie “equality” gedraai. Gaan die nuwe wet, indien dit min of meer soos dit nou staan, goedgekeur word, wel voldoende gemonitor word om te verseker dat wit en swart oortreders werklik gelyk behandel word? Tot dusver misluk die regspraak, menseregtekommissie en ander klaaglik om mense tot verantwoording te roep. ’n Maroela Media-leser se kommentaar op die artikel: “Stuur hom twee jaar tronk toe. As regter behoort hy aan ’n hoër standaard ten opsigte van rassisme te voldoen as Vicky Momberg.” ’n Ander leser wys weer uit dat dit net ’n paar maande geneem het om Momberg agter tralies te kry. Nie alle regsgeleerdes stem met Dube saam dat die huidig beplande wetsontwerp ’n verbetering op sy voorganger gaan wees nie. Waaroor nie gestry kan word nie, is: As dit nie die onewehandige hantering van wit en swart met haatspraak aanraak nie, word dit deel van die probleem, in plaas van die oplossing.